De eerste Warft in de Vörstadt hett dat al vör 1645 geven. In dat 18. un 19. Johrhunnert hebbt in dat Rebeed von de Soltdoorsvörstadt aver jümmer blots enkelte Hüüs stahn. 1758 is dor en ne’e Warft grünnt worrn un 1896 de Holthannel Hagenah-Borcholte mit en Sageree un de Noorddüütsche Ledderfabrik. 1976 hett de Warft dichtmaakt un 1986 de Holthannel. De Grundstücken legen na disse Tied braak. In de Johren 1990 hett de Stadt Stood denn de Slüüs un Brügg twüschen Borggraven un Haven nee boot un de Kumplex mit dat Cinestar-Kino, de Bowlingbahn, Restaurants un dat RAMADA-Hotel is anleggt worrn. In de Johren 2000 sünd tosätzlich en Reeg ne’e Wahn- un Bürohüüs (mit üm un bi 270 Wahnungen un Büros) an dat Över von de Swing un en Olenhuus boot worrn. Dat Sanerungsprogramm is von 2003 bet 2017 lopen, de letzten Hüüs, de in dat Programm boot worrn sünd, weren aver al 2013 trech. Ok de Havenanlagen hett de Stadt saneert. Allens tohoop sünd dor 6,5 Milljonen Euro ut öffentliche Middel investeert worrn (Bund un Land 3,6 Milljonen, Stadt 1,8 Milljonen un üm un bi 1 Milljoon an Utglieksbedrääg un Tinsinnahmen dör de Stadt). Mit Stand 2013 hebbt in de Vörstadt üm un bi 300 Minschen leevt.